钦定古今图书集成/明伦汇编/人事典/第109卷 > 《保生要录》 > 《序》
## 钦定古今图书集成/明伦汇编/人事典/第109卷 > 《保生要录》 > 《序》

臣闻“松有千年之固，雪无一时之坚。若植松于腐壤，
不期而必蠹；藏雪于阴山，虽累而不消。违其性则坚
者脆，顺其理则促者长。物情既尔，人理岂殊？”然则调
摄之术，又可忽乎？臣窃览前人所撰《保生》之书，往往
拘忌太多，节目太繁，行者难之，在于崇贵尤不易为。
臣少也多病，留心养生，研究有年，编次成帙，为术易
简，乘间可行，先欲固其神气，次欲调其肢体。至于衣
服居处，药饵之方，蔬果禽鱼之性，有益者必录，无补
者不书。古方有误者重明，俗说或乖者必正，目之曰
《保生要录》。虽无裨于闻道，聊有益于卫生。冒昧上献，
伏深战栗。臣蒲处贯叙。